Esegiël Archives - Page 4 of 4 - Bybelskool vir Bereane
Esegiël 6 (17 Maart)
March 17, 2016 nati@stander.co.za
Eseg 6:2 Die profeet moet draai in die rigting van die berge in Israel, en dan die profesie lewe. Onthou, die volk sit reeds in ballingskap wanneer Esegiël hierdie boodskap bring. Hulle het gehoop dat die ballingskap van korte duur gaan wees, en dat hulle vinnig weer sal kan terugkeer na hulle land toe. Nou hoor hulle dat die saak ernstiger is as wat hulle gedink het. Die ballingskap gaan nie gou-gou oor en verby wees nie. Dit is 'n wesenlike straf op hulle godsdienstige verval.
Dit laat my so baie aan onsself dink. Ons soek ook kitsoplossings. Ons wil 'n vinnige salfie aan 'n terminale toestand smeer en dan dink ons alles sal regkom. Dit is asof ons as mense nooit besef hoe diep ons wond van sonde is nie.
Die troos is gelukkig dat hierdie katastrofe nie ten doel het om Israel te vernietig nie. Dit wil Israel oproep tot diepe besinning en inkeer.
Gebed: Ek het 'n behoefte om vandag vir die Here te vra om my te help dat ek nie "bolangs" of te "vlugtig" oor my oortredings teenoor Hom sal dink nie – maar eerder dat ek 'n groter besef van die diepte van my sonde sal besef. Hoe meer ek immers die diepte van my sonde besef, hoe groter word die versoeningswerk van Jesus in my verstaan.
Esegiël 4 (15 Maart)
March 15, 2016 nati@stander.co.za
Wat 'n vreeslike interessante stuk is dit díe?! Esegiël word verteenwoordigend van die volk en hy beeld hulle sondes uit. Die 40 jaar se rondswerf in die woestyn. En ook die tydperk vanaf rykskeuring na Salomo tot en met die ballingskap. Israel se hele bestaan was dus sondig en dit is wat Esegiël moes uitbeeld.
Die interessante is ook dat toe Esegiël hoor hy moet in hierdie tyd sy kos gaarmaak op menslike ontlasting en daaroor protesteer, toe luister God na sy beswaar. Kan jy dit dink? God sien van sy plan af omdat Hy bereid is om na sy dienaar se versoek te luister. Kom ons gaan met vrymoedigheid na Hom en deel ook ons versoeke met Hom.
Esegiël 3 (14 Maart)
March 14, 2016 nati@stander.co.za
Eseg 3:4-6 Esegiël se lewe word gekenmerk deur 'n sterk roepingsbesef. Praat vandag met die Here oor jou roeping. Vra Hom hoe en waar Hy jou in hierdie lewe wil gebruik.
Esegiël 2 (13 Maart)
March 13, 2016 nati@stander.co.za
Eseg 2:8 Male sonder tal word dit herhaal dat Esegiël dapper moet wees en die Here se saak moes stel – of die volk wou luister of nie. Tog is die deurslaggewende faktor nie sy dapperheid nie, maar sy eie persoonlike gehoorsaamheid. Strook die boodskap wat ek na buite leef, met die prentjie hoe dit na binne lyk?
Gebed: Vra die Here dat Hy jou karakter aanraak, sodat ek en jy mense van integriteit sal wees.
Esegiël 1 (12 Maart)
March 12, 2016 nati@stander.co.za
Eseg 1:12 Dit is treffend dat die wesens altyd beweeg het in die rigting wat die Gees wou, en saam met hulle het die wiele in daardie rigting gedraai. Dit alles dui op soepelheid en sensitiwiteit vir leiding van die Gees. Mens kan nie help om jouself af te vra of jy ook ontvanklik is vir die beweging van die Gees nie. Val ons vas in rigiditeit of laat ons ons lei deur die Gees?